Vanajan keskiaikainen kirkko
Kanta-Hämeessä sijaitsevaan **Hämeenlinnan seurakuntayhtymään** kuuluvat Hämeenlinna-Vanajan, Hauhon ja Lammin seurakunnat. Hämeenlinnan seurakuntayhtymä perustettiin vuonna 2009 kuntaliitoksen yhteydessä. Aluksi yhtymään kuuluivat myös Rengon seurakunta, joka kuitenkin liitettiin osaksi Hämeenlinna-Vanajan seurakuntaa vuoden 2011 alussa, ja Tuuloksen seurakunta, joka liitettiin vuoden 2019 alusta alkaen Lammin seurakuntaan. Hämeenlinna-Vanajan seurakunta oli syntynyt vuonna 2003, kun aiemmat Hämeenlinnan ja Vanajan seurakunnat yhdistettiin ja niiden yhtymärakenne purettiin. Aiemmin seurakuntayhtymään kuulunut Kalvolan seurakunta yhdistyi Hämeenlinna-Vanajan seurakuntaan vuoden 2023 alusta. Seurakuntayhtymä kuuluu Tampereen hiippakuntaan.

Kirkot ja tilat
---------------

Seurakuntayhtymällä on alueellaan kahdeksan kirkkoa, kahdeksan kappelia ja seurakuntataloa. Lisäksi yhtymällä on useita kerhotiloja, kaksi pappilaa ja kolme leirikeskusta. Kaunisniemen, Loimalahden ja Syöksynsuun leirikeskukset toimivat mm. seurakuntien ja partion käytössä, mutta osa on myös varattavissa.

### Kirkot

Lammin keskiaikainen kirkko
Hämeenlinnan seurakuntayhtymän seurakunnilla on useita keskiaikaisia kirkkoja, joiden rakentamis- tai valmistumisvuotta ei tiedetä tarkalleen. Lammin kirkko tiedetään rakennetun vuosina 1490–1510. Se on omistettu vuonna 307 kuolleelle Aleksandrian Pyhälle Katriinalle. Lammin kivikirkkoa ennen Lammilla on ollut kaksi vanhempaa, ilmeisesti puusta rakennettua kirkkoa. Rengon Pyhän Jaakon kirkko lienee rakennettu niin ikään 1400-luvun loppupuolella.

Tuuloksen Pyhälle Birgitalle omistettu kirkko on pienimpiä keskiaikaisia harmaakivikirkkoja. Kirkon rakennustyöt on aloitettu 1478, ja se lienee valmistunut 1520 tietämissä. Hauhon kirkko on valmistunut todennäköisesti 1500-luvun alussa, ja kirkko on perimätiedon mukaan alun perin rakennettu katolisen kirkon käyttöön.

Kirkoista Hämeenlinnan kirkko on yksi maamme merkittävimmistä klassismin edustajista. Se on valmistunut vuonna 1798 ja piirustukset on tehnyt vuonna 1789 taidemaalari Louis Jean Desprez. Desprez toimi Ruotsi-Suomen kuninkaan Kustaa III:n palveluksessa.

Rengon Pyhän Jaakon kirkko
Hätilän kirkko on kokonaan suljettu toistaiseksi korjaamista vaativan kosteusvaurion takia.

|  | Rakennusvuosi | Istumapaikkoja |
| --- | --- | --- |
| Hämeenlinnan kirkko | 1798 | 750 |
| Hätilän kirkko | 1956 | 216 |
| Hauhon kirkko | 1500-luvulla | 600 |
| Kalvolan kirkko | 1921 | 500 |
| Lammin kirkko | 1490–1510 | 450 |
| Rengon kirkko | 1400-luvulla | 300 |
| Tuuloksen kirkko | 1520 | 200 |
| Vanajan kirkko | 1400-luvulla | 300 |

Jäsenmäärät
-----------

|  |  |
| --- | --- |
| **Seurakuntien jäsenmäärät** | **2022** |
| Hauho | 2 680 |
| Hämeenlinna-Vanaja | 37 083 |
| Kalvola | 2 506 |
| Lammi | 4 767 |
| **YHTEENSÄ** | **47 036** |
| Kirkkoonkuulumisprosentti | 69,1 % |

Lähteet
-------

1. 1 2  Tietoa meistä — Seurakuntien jäsenmäärät 2022 *hameenlinnanseurakunnat.fi*.
2. ↑  Kirkkohallituksen täysistunto: Harkinnanvaraisia avustuksia jaetaan seurakunnille yli 900 000 euroa *evl.fi*. Viitattu 30.6.2019.
3. ↑  Lammin kirkko — Hämeenlinnan seurakunnat *hameenlinnanseurakunnat.fi*.  Arkistoitu 7.12.2017.
4. ↑  Tuuloksen kirkko — Hämeenlinnan seurakunnat *hameenlinnanseurakunnat.fi*.  Arkistoitu 17.11.2018.
5. ↑  Hämeenlinnan kirkko — Hämeenlinnan seurakunnat *hameenlinnanseurakunnat.fi*.  Arkistoitu 17.11.2018.
6. ↑  Hätilän kirkko suljetaan.  *Hämeen Sanomat*, 20.8.2014. Artikkelin verkkoversio.

Aiheesta muualla
----------------

* Hämeenlinnan seurakuntayhtymä (Arkistoitu – Internet Archive)

|  |  |  |  |  |
| --- | --- | --- | --- | --- |
| 

| * n
* k
* m
Hämeenlinnan seurakuntayhtymä |
| --- |
|  |
| Seurakunnat | 
* Hämeenlinna-Vanaja
* Hauho
* Lammi

 |

 |